TOShKENT—ChIMYoN—ChORVOQ DAM OLISh ZONASI AVTOMOBIL YO‘LINI MUKAMMAL TA’MIRLASh TO‘G‘RISIDA

Toshkent—Chimyon—Chorvoq dam olish maskanlariga olib boradigan avtomobil yo‘lida avtotransportning xavfsiz yurishini ta’minlash hamda haydovchi va yo‘lovchilar uchun qulay shart-sharoitlar yaratish maqsadida, shuningdek avtosayyohlarning tobora ko‘payib borayotganligini hisobga olib Vazirlar Mahkamasi qaror qiladi:
 1. “O‘zavtoyo‘l” davlat-aksiyadorlik kompaniyasi, Toshkent viloyati va Toshkent shahar hokimliklarining 2003-yil va 2004-yilning birinchi yarmida Toshkent—Chimyon—Chorvoq dam olish zonasi avtomobil yo‘lini xalqaro standartlar darajasida mukammal ta’mirlash va qayta qurish to‘g‘risidagi takliflari qabul qilinsin.
 2. Quyidagilar: 
 yo‘l-ko‘prik ishlarini loyihalashtirish va ularni bajarish bo‘yicha — “O‘zavtoyo‘l” davlat-aksiyadorlik kompaniyasi bosh buyurtmachi va bosh pudratchi etib;
 elektr uzatish tarmoqlarini ko‘chirish ishlarini loyihalashtirish va ularni bajarish bo‘yicha — “O‘zbekenergo” davlat-aksiyadorlik kompaniyasi bosh pudratchi etib; 
 aloqa tarmoqlarini ko‘chirish ishlarini loyihalashtirish va ularni bajarish bo‘yicha — O‘zbekiston aloqa va axborotlashtirish agentligi bosh pudratchi etib belgilansin. 
 3. O‘zbekiston Respublikasi Moliya vazirligi huzuridagi Respublika yo‘l jamg‘armasi mablag‘lari Toshkent—Chimyon—Chorvoq dam olish zonasi avtomobil yo‘lini loyihalashtirish va ta’mirlash-qurilish ishlarini moliyalashtirish manbasi etib belgilansin.
 Moliya vazirligi (Respublika yo‘l jamg‘armasi) “O‘zavtoyo‘l” davlat-aksiyadorlik kompaniyasi buyurtmanomasi asosida 2003-yilning oxirigacha Toshkent—Chimyon—Chorvoq dam olish zonasi avtomobil yo‘lini loyihalashtirish, mukammal ta’mirlash va qayta qurish ishlari avanslashtirilishini ta’minlasin.
 “O‘zavtoyo‘l” davlat-aksiyadorlik kompaniyasi 2003-yilning 15-dekabrigacha bo‘lgan muddatda belgilangan tartibda ishchi hujjatlar bilan birgalikda texnik-iqtisodiy asoslashlarni ishlab chiqsin va tasdiqlansin, ular asosida O‘zbekiston Respublikasi Moliya vazirligi Respublika yo‘l jamg‘armasining 2004-yilgi xarajatlar smetasida ko‘rsatib o‘tilgan ishlarni moliyalashtirishni nazarda tutsin.
 Ko‘rsatib o‘tilgan obyekt qurilishida bevosita ishlayotgan barcha toifadagi xodimlarning oylik ish haqiga 1,3 koeffitsiyent belgilansin.
 5. Toshkent viloyati va Toshkent shahar xokimliklari: 
 o‘z vaqtida yer ajratilishi, imoratlar buzilishini va avtomobil yo‘li bo‘yi obodonlashtirilishini;
 loyihani amalga oshirishda qatnashayotgan xodimlar uchun zarur ijtimoiy-maishiy sharoitlar yaratilishini, ular joylashtirilishini va ovqatlanishini ta’minlasinlar.